**Condiții de redactare a lucrărilor conferinței, conform normelor Academiei Române**

**1. Forma de prezentare**

* Materialele trebuie să cuprindă 8-15 pagini
* Aspect pagină: B5 JIS, margini: sus-2 cm; jos-2 cm; stânga-2 cm; dreapta-2 cm
* Articolele vor fi redactate în limba română, font Times New Roman, cu caractere de 12, spațiere la un rând, aliniere stânga-dreapta
* Notele de subsol vor fi redactate în formă continuă, font Times New Roman, cu caractere de 10, la un rând, aliniere stânga-dreapta
* Materialele vor fi însoţite de un rezumat în limba engleză şi 5 cuvinte cheie
* Lucrările vor fi redactate după următoarea structură:

- Titlul lucrării (cu majuscule)

- Numele autorului / autorilor (după numele autorului / autorilor se va insera o notă de subsol utilizându-se simbolul \*, unde se va nota gradul didactic, titlul științific, afilierea instituțională, adesa de e-mail)

- Rezumat

- Cuvinte-cheie

- Textul lucrării

* În cazul în care materialul cuprinde imagini, tabele sau alte elemente grafice, este necesară trimiterea acestora şi în fişiere separate (în format „jpg”). Manuscrisele însoţite de materiale grafice vor cuprinde o Listă a ilustraţiilor şi referinţe despre dispunerea şi succesiunea acestora (în text sau la sfârşitul textului), indicaţii despre ceea ce reprezintă respectivele ilustraţii precum şi sursa acestora.

1. **Elaborarea notelor de subsol**

* Aparatul critic al lucrării va cuprinde doar note de subsol, numerotate continuu.
* În cadrul notei de subsol, ordinea datelor este următoarea: prenumele autorului, numele, titlul lucrării (cu litere italice), volumul, locul de apariţie, editura, anul, pagina.

**Exemplu:** Georgeta Ghionea, *Istoria băncilor urbane din Oltenia, în date, statistici şi corespondenţă (1880-1948),*Târgovişte, Editura Cetatea de Scaun, 2015, pp. 25-31.

* Dacă în seria notelor se fac mai multe referiri la aceeaşi lucrare, se procedează astfel:

- Când referirea se face imediat după prima citare a lucrării, datele sunt substituite de *Ibidem*, după care, atunci când este cazul, se menţionează pagina.

- Când o nouă referire la aceeaşi lucrare urmează după mai multe note, se trece numele autorului, celelalte date fiind suplinite prin *op. cit.*(cu caracter italic), urmată de pagină.

- Dacă există un autor cu mai multe lucrări citate, intercalate cu alte note, se trece numele autorului, titlul (eventual prescurtat), apoi pagina.

- Când un autor este citat, succesiv, cu mai multe lucrări, numele este înlocuit prin Idem.

- Când autorul lucrării preia un citat, nu din sursa primară ci din altă carte, se introduce menţiunea Apud(după).

**Exemple:**

1. Cezar Avram, *Construcţia europeană. Evoluţie, instituţii, programe,* Craiova, Editura Universitaria, 2003, p. 56.
2. *Ibidem*.
3. *Ibidem*, p. 115.
4. Idem, *Deceniul stalinist. Colectivizarea în faţa istoriei*,Panciova, Casa de Presă şi Editură „Libertatea”, 2005, p. 137.
5. ApudAnca Ceaușescu, Simona Lazăr, *Habitatul din Câmpia Olteniei din preistorie până la începutul epocii contemporane*, Craiova, Editura Universitaria, Bucureşti, Editura Pro Universitaria, 2013, pp. 125-127.

* Dacă este citat un studiu dintr-un periodic de specialitate, titlul studiului se notează cu litere italice, iar numele periodicului cu litere normale între ghilimele.

**Exemplu**: Anca Ceaușescu, *Tradiții şi obiceiuri agrare în sudul Olteniei*, în „Arhivele Olteniei”, Serie nouă, nr. 30, 2016, pp. 261-272.

* În cazul în care este citat un articol publicat într-un volum de studii, titlul articolului și numele volumului se notează cu litere italice, după următorul model:

**Exemplu**: Ileana Cioarec, *Moşia şi satul Stângăceaua, partea a domeniului mănăstirii Strehaia*, în Mihaela Bărbieru, Roxana Radu, Lucian Dindirică (coord.), *Biserică şi societate. Paradigme, interpretări implicaţii*, Târgovişte, Editura Cetatea de Scaun, 2015, p. 152.

* În cazul în care sunt citate *site*-uri de pe Internet, se va menţiona şi data accesării acestora, deoarece se presupune că un *site* poate suferi modificări periodice.

**Exemplu**: A se vedea http://madr.ro/docs/dezvoltare-rurala/rndr/buletine-tematice/PT12.pdf, accesat la 5 iunie 2020.